Den 27-årige mand opsøgte lørdag aften ved 21.30-tiden sin tidligere kæreste på hendes bopæl på Frederikshavnsvej i Hjørring. Manden var beruset og han tildelte sin tidligere samlever adskillige skaller og knytnæveslag i ansigtet. Samtidig med at han truede kvinden med at ville slå hende ihjel, tog han kvælertag. Kvinden har efterfølgende fået konstateret punktformede blødninger ved øjnene, hvorfor politiet tror, at hun har været i overhængende livsfare ved kvælningsforsøget, oplyser vagtchef Peter Redder hos Nordjyllands Politi til TV2/NORD. Det var kvinden selv, der ringede 1-1-2 efter kvælningsforsøget. Den 27-årige mand har to børn sammen med den kvinde, som han angiveligt forsøgte at kvæle.
En 27-årig mand er sigtet for forsøg på manddrab, da han ifølge Nordjyllands Politi havde til hensigt at ville kvæle sin tidligere samlever.